Seega olin siis peaaegu pika päeva tööl, sain teha mitmed  olulised asjad ära, netis lobiseda jne. Mu spordisõbruke, keda ma pole ju nüüd peaaegu 2 nädalat näinud, oli õhtuks trefi plaaninud, aga siis kahjuks ei saanud ta siiski oma naise silma alt ära ja treff jäi ära. Seejärel oli tuju mul juba suht kehvakene. Otsisin üles oma siin tuuril oleva saare mehka, kellega oleme ühises sõpruskonnas suhelnud juba oma 2-3 aastat ja seda ikka igal tasandil, ta on tõeliselt nauditav kaaslane. Igatahes asjad kujunesid lõpuks nii, et saime temaga kokku, käisime seltskonnaga ja  kahekesi hiljem ka linnas head sööki-jooki nautimas, siis tema kursakaaslase perel külas, siis veel mõni tunnike head seksi sinna otsa ja koju jõudsin varajastel hommikutundidel. Selle tuttavaga on alati hea trefata ja jutustada igasugustest asjadest, ta on üks huvitavamaid isiksusi mu tutvusringkonnas, aga miski asi hakkab tema juures ka vastu - see eelkõige tema alkoholilembus. Tean, et ta käib siin lihtsalt lõõgastumas, kuna ta töönädalatel seda oma kodukohas teha ei saa…aga see-eest on siin siis ka kõik  lubatud. Samas on temas seda üksiku inimese rabedust, tasakaalutust ning sügavat hingekurbust, mida ta tahab meelelahutustesse uputada. Ainult ma ei kujuta ette seda naist, kes temaga veel päevast päeva koos tahaks elada. Põnevad isiksused on tihtilugu selleks liiga suured egoistid…aga igavatega enda kõrval nad lihtsalt ei lepi. Igatahes pani ta mind jälle asjade ja elu üle natuke teise kandi pealt mõtlema.